有美一人行
作者：釋文珦
朝代：宋

paragraphs: 有美一人閑且都，天然自與常人殊。
奔逸絕塵遺步趨，宛在大海之東隅。
珠宮貝闕非凡居，鮫綃被體雲霞裾。
朝乘一鶴暮雙鳬，往來圓嶠仍方壺。
所交皆古真仙徒，赤松羨門及麻姑。
共論妙道得道樞，天地萬物指馬如。
人間歲月良易徂，別來眼暗齒髮疎。
山可泐兮海可枯，相思之念無時無。
示好亦有明月珠，藏之懷袖不敢沽。
屢欲致之乏飛魚，側身東望空躊躇。